APX จ่อเพิ่มทุน 1.49 พันล้านหุ้น ขาย RO พร้อมแตกพาร์เหลือ 0.50 บ.
APX จ่อเพิ่มทุน 1.50 พันล้านหุ้น ขายผู้ถือหุ้นเดิม 3:1 ที่ 0.50 บ. พร้อมแจกวอร์แรนท์ เตรียมแตกพาร์เหลือ 0.50 บ.จากเดิม 1 บ. หวังนำเงินใช้ล้างขาดทุนสะสม
7 ก.ค. 2560

บริษัท เอเพ็กซ์ ดีเวลลอปเม้นท์ จำกัด (มหาชน) หรือ APX ระบุว่า ที่ประชุมคณะกรรมการบริษัทมีมติเห็นชอบให้ลดทุนจดทะเบียนของบริษัท จำนวน 1,499,925,000 บาท จากทุนจดทะเบียนเดิมจำนวน 2,999,850,000 บาท เป็นทุนจดทะเบียนใหม่ 1,499,925,000 บาท
โดยการลดมูลค่าหุ้นของบริษัทที่ตราไว้จากมูลค่าหุ้นละ 1.00 บาท เป็นมูลค่าหุ้นละ 0.50 บาท เพื่อนำส่วนที่ได้จากการลดทุนทั้งหมดไปหักกลบส่วนต่ำกว่ามูลค่าหุ้น และล้างขาดทุนสะสมของบริษัทตามลำดับ ซึ่งจะเป็นผลให้ทุนจดทะเบียนของบริษัทลดลงจาก 2,999,850,000 บาท เป็น 1,499,925,000 บาท ในจำนวนหุ้นคงเดิม 2,999,850,000 หุ้น และให้นำเสนอต่อที่ประชุมผู้ถือหุ้นเพื่อพิจารณาต่อไป
ขณะที่มีมติเห็นชอบให้เพิ่มทุนจดทะเบียนของบริษัท จำนวน 749,962,500 บาท ภายหลังจากที่บริษัทจดทะเบียนลดทุนเป็น 1,499,925,000 หุ้น โดยเพิ่มทุนเป็น 2,249,887,500 บาท โดยการออกหุ้นสามัญจำนวน 1,499,925,000 หุ้น เพื่อเสนอขายให้แก่ผู้ถือหุ้นเดิม (RO) จำนวน 999,950,000 หุ้น มูลค่าหุ้นละ 0.50 บาทในอัตราส่วน 3 หุ้นเดิมต่อ 1 หุ้นสามัญใหม่
อีกทั้งเพื่อรองรับการใช้สิทธิตามใบสำคัญแสดงสิทธิ์ (APX-1) 499,975,000 หุ้น โดยไม่คิดมูลค่าในอัตราส่วน 2 หุ้นสามัญเพิ่มทุนใหม่ ต่อ 1 หน่วยใบสำคัญแสดงสิทธิ โดยใบสำคัญแสดงสิทธิมีอายุ 3 ปี อัตราส่วนการใช้สิทธิ์ 1 ต่อ 1 กำหนดราคาใช้สิทธิหุ้นละ 1 บาท กำหนดใช้สิทธิ ณ วันทำการสุดท้ายของเดือนมิ.ย. และเดือน ธ.ค.ของทุกปี
โดยคณะกรรมการฯ มีมติกำหนดวันรวบรวมรายชื่อผู้ถือหุ้นตามมาตรา 225 ของพ.ร.บ.หลักทรัพย์และตลาดหลักทรัพย์ฯ ในวันที่ 21 ก.ค.60 และกำหนดวันปิดสมุดทะเบียนพักการโอนหุ้นของบริษัท ในวันที่ 24 ก.ค.60 เวลา 12.00 น.
ทั้งนี้เพื่อกำหนดรายชื่อผู้ถือหุ้นที่จะมีสิทธิได้รับจัดสรรรหุ้นสามัญเพิ่มทุนพร้อมใบสำคัญแสดงสิทธิ APX-1 และกำหนดให้มีการจัดประชุมวิสามัญผู้ถือหุ้นครั้งที่ 1/2560 ในวันที่ 11 ส.ค.60 และกำหนดวันรวบรวมรายชื่อผู้ถือหุ้นตามมาตรา 225 ของพ.ร.บ.หลักทรัพย์และตลาดหลักทรัพย์ฯ ในวันที่ 21 ก.ค.60 (Record date) และกำหนดปิดสมุดทะเบียนพักการโอนหุ้นของบริษัท ในวันที่ 24 ก.ค.60 เวลา 12.00 น.
สำหรับการเพิ่มทุนของบริษัทในครั้งนี้เพื่อใช้เป็นเงินในการขยายโครงการของบริษัท และเป็นเงินทุนหมุนเวียนของบริษัท โดยไม่จำเป็นต้องเพิ่มภาระในการกู้เงินของบริษัท ส่วนผู้ถือหุ้นจะได้ประโยชน์จากการเพิ่มทุน จากการจ่ายเงินปันผลที่มีนโยบายเงินปันผลไม่เกินร้อยละ 50 ของกำไรสุทธิ แต่ทั้งนี้ บริษัทจะดำเนินการจ่ายเงินปันผลก็ต่อเมื่อบริษัทสามารถล้างขาดทุนสะสมได้หมด
นอกจากนี้ที่ประชุมรับทราบการลาออกของกรรมการบริษัท 2 คน คือ นายประวิม หอรุ่งเรือง และ นางสาวเพ็ญพรรณี หอรุ่งเรือง และการแต่งตั้ง นายสถิตย์ ลิ่มพงศ์พันธุ์ อดีตปลัดกระทรวงการคลัง เป็นที่ปรึกษาของบริษัท ตั้งแต่วันที่ 1 ก.ค.60 เป็นต้นไป